Nyolcezer forintos támogatást küld az önkormányzati választás előtt a 65 év feletti kerületi lakosoknak a józsefvárosi önkormányzat.

Sára Botond polgármester azt írta a Facebookon, hogy „Józsefváros 2013-ban elnyerte az Idősbarát Önkormányzat díjat, mely nemcsak elismerés, hanem feladattal is jár. Ezért folyamatosan szebbé és könnyebbé tettük az idősek mindennapjait, például az ingyenes színházlátogatás lehetőségével, gyógyszertámogatással, élelmiszerutalvánnyal, fűtéstámogatással és egészségügyi szűrésekkel. Az idősek világnapja alkalmából idén is külön gondolunk rájuk, ezért a Városgazdálkodási és Pénzügyi Bizottság a mai ülésén arról döntött, hogy minden 65 év feletti józsefvárosi 8000 forintos támogatásban részesül.”

Tavaly is volt idősek világnapja, tavaly viszont nem volt önkormányzati választási kampány. Lehet tippelni, kaptak-e akkor is pénzt a nyugdíjasok.